kardosdrur/scandi-wiki huggingface dataset:
Bush-doktrinen

Bush-doktrinen er en betegnelse for et sæt retningslinjer for amerikansk udenrigspolitik, der først blev fremført af USA's præsident George W. Bush i en tale 1. juni 2002.

Retningslinjerne udstak kursen for en ny tilgang til udenrigs- og sikkerhedspolitik med større vægt lagt på forebyggende militære operationer (), militær overlegenhed og et engagement i at "sprede demokrati, frihed og sikkerhed i alle regioner." Den nye politik blev formaliseret i et dokument med titlen The National Security Strategy of the United States of America, 20. september 2002. I denne beskriver Bush administrationen, hvordan den vil forsvare USA ved at handle ”forebyggende”. Bush beskriver også i sin nationale sikkerhedsstrategi fra 2002, at han er villig til at handle ”alene hvis det er nødvendigt”. Bush-doktrinen er dermed et udtryk for, at USA efter 9/11 var klar til at føre krig unilateralt. Doktrinen er blevet kritiseret, fordi den strider imod FN-pagten, der forbyder stater at føre angrebskrig.

Bushdoktrinen markerede et skift fra tidligere amerikansk udenrigspolitik, der havde lagt vægt på afskrækkelse af mulige fjender og indkapsling af konflikter, der ellers havde domineret den amerikanske politik igennem den kolde krig, og i tiåret mellem Sovjetunionens fald og 11. september. Årsagen til nødvendigheden af forebyggende angreb er, ifølge doktrinen, at når terrorister truer det kontinentale USA, så virker inddæmning ikke.

Bush-doktrinen udgjorde den politiske ramme for invasionen af Irak i 2003.

Noter 

USA's politik
Irakkrigen
Politiske doktriner
Lysspredning

Lysspredning er det fænomen at lys ændrer retning, når det rammer en partikel, f.eks. et molekyle. Det er den ene af to måder hvorpå lys (og anden elektromagnetisk stråling) kan vekselvirke med stof på. Den anden er absorption.

Når lys bliver sendt ind i mod en opløsning af partikler vil noget af lyset blive spredt i alle retninger. Hvis en meget stor del af lyset bliver spredt, vil opløsningen se ugennemsigtigt ud. Dette er f.eks. tilfældet med mælk, hvori der er proteiner og miceller af fedt i en vandig opløsning.

Lysspredning kan benyttes til at bestemme størrelsen af partikler i en opløsning. Dette gøres ved at opsamle det spredte lys i en detektor og bestemme molekylets polarisabilitet, α. Molekylets størrelse er da proportional med polarisabiliteten.

Fysik
Christianshavns Bluesband

Christianhavns Bluesband (CBB) var et dansk bluesband der eksisterede fra 1987-1993. Det blev dannet i København af Lone Kellermann (sang), Franz Beckerlee (guitar), Sten Haxø (sang, guitar), Søren Berlev (trommer), Peter Mandorf (saxofon, tan) Krølle Erik (sang, guitar) og Pede Meyer (bas).

Ved opløsningen af Christianshavns Bluesband i januar 1994 var besætningen: Lone Kellerman, Jørgen Rygaard (guitar), Sten Haxø, Peter Mandorf, Jakob Hede (trommer), Morten Hall (bas, guitar) og Peter Bluestime (sang, guitar).

Christianshavns Bluesband spillede primært covernumre, og var i perioden fra 1991 til opløsningen i januar 1994 et af Danmarks hårdest turnerende rockorkestre med omkring 80 koncerter om året.
I foråret 1991 var Søren Vandborg med på sang.

I 2000 udkom dobbelt-cd'en Christianshavns Bluesband: We're Only in It for the Funny. Dobbelt-cd'en rummer dels en cd med numre optaget i Sweet Silence Studios og dels en cd med liveoptagelser fra blandt andet Skandeborg Festival. CBB var præget af en særdeles energisk sceneoptræden.

Diskografi 
 We're Only In It For The Funny (2000)

Referencer

Eksterne henvisninger 
 

Rockgrupper fra Danmark
Bluesmusikere fra Danmark
Musikgrupper fra 1987
Musikgrupper opløst i 1993
Ty Page

Ty Scott Page (født 30. maj 1958, død 1. juni 2017) var en professionel surfer og skateboarder, og var en af de mest innovative i verden. Page er især kendt for at have opfundet tricket shove-it.

Referencer 

Skateboardere fra USA
Faaborg Klokketårn

Faaborg Klokketårn er et fritstående kirketårn fra Faaborgs første kirke, Sct. Nicolai Kirke. Kirken er opført ca. 1250, mens selve klokketårnet er bygget i slutningen af 1400-tallet. Efter Reformationen fik byen overdraget Helligåndskirken, der var opført som klosterkirke få år forinden. Sct. Nicolai Kirke blev herefter revet ned. Tårnet blev dog stående, formentlig fordi det har været et godt pejlepunkt for søfarende.

Tårnets spir var i mange år byens højeste punkt, men det er nu overgået af en stor skorsten ved Faaborg Museum samt en elmast lidt uden for byen. Fra tårnet kan man se hele byen og øerne Bjørnø, Avernakø og Lyø.

Galleri 
Udsigt fra klokketårnet

Eksterne henvisninger 

Skt. Nikolaj Kirke hos danmarkskirker.natmus.dk (Danmarks Kirker, Nationalmuseet).

Klokketårn
Tårne i Danmark
TV 2 Sport HD

TV 2 Sport HD var en dansk tv-kanal, der blev drevet af MTG og TV 2 DAN­MARK A/S. 

Kanalen sendte sport i samarbejde med sin søsterkanal TV 2 Sport og gik i luften i efteråret 2007. Idet kanalen kun sendte i HDTV-format, var det kun visse sportsbegivenheder, der sendtes på kanalen, bl.a. tysk Bundesliga-fodbold og UEFA Champions League.

Kanalen sendte i 720p50 – Video var i h.264 (~16Mbit) og lyden var i Dolby-Digital/AC3 (384Kbit).

Med virkning fra årsskiftet 2010/2011 blev TV 2 Sport HD til et spejl af TV 2 Sport hvorefter indholdet på de to kanaler var fuldstændig identisk. Denne blev senere helt overtaget af MTG og relanceredes 7. januar 2013 som TV3 Sport 1.

Noter 

Sport HD
Etableret i 2007
Ophørt i 2010
Tine Harden

Tine Harden (født 24. august 1960) er en dansk fotograf.

Tine Harden arbejdede i mange år som pressefotograf for Politiken.

Harden har taget en del billeder i Afrika og det tidligere Østeuropa. Herhjemme har hun taget flere øjebliksbilleder af politikere, f.eks. den ny formand for Folketinget i 1989, udenrigsministeren i 1992, og et portræt af statsministeren på Marienborg i 2004. Harden har også taget billeder fra steder som Kødbyen i København såvel som i Operaen, København.

Hun har udgivet fotobogen A kick out of Africa med fodboldbilleder fra Afrika.

Hun har flere gange udstillet på Galerie Asbæk i København. Desuden har hun bl.a. udgivet bøgerne Victor Borge (2001) og Med slør – og uden (2005).

Tine Harden blev Årets Pressefotograf i 1992 og 1999. I 1992 blev hun også præmieret for Årets Pressefoto med et billede af den bekymrede udenrigsminister Uffe Elleman-Jensen ved afstemningen til EF-unionen.
Hun vandt desuden kategorien Nature and Environment i World Press Photo i 2000.

Henvisninger 

Fotografer fra Danmark
Journalister ved Politiken
Personer i Kraks Blå Bog
Naturvejledning

Naturvejledning er et element i en moderne naturforvaltning og er vejledning, som udøves af personer med forskellig uddannelse, som inddrager deltagerne i konkrete aktiviteter i naturen. Fælles for alle naturvejledere er, at de er levende optaget af at vise, forklare og fortælle andre om det, man kan opleve i naturen. Naturvejledning formidler også de større sammenhænge omkring naturgrundlaget, naturlige processer samt menneskets påvirkning af naturen. Der er ansat naturvejledere ved Naturstyrelsen, i kommuner, på museer og i interesseorganisationer som eksempelvis Danmarks Naturfredningsforening, Dansk Ornitologisk Forening og Danmarks Sportsfiskerforbund.

Målet med naturvejledning er:
 At styrke befolkningens forståelse for natur, herunder biologisk mangfoldighed, samt miljø og kulturmiljø.
 At styrke de rekreative muligheder og friluftaktiviteter.
 At inddrage borgerne og give dem indflydelse i natur- og kulturmiljøforvaltning.
At inspirere til en sundere og mere bæredygtig livsstil.

Der er to steder i Danmark det er muligt at blive uddannet naturvejleder:

 Naturvejlederuddannelsen på Skovskolen, Københavns Universitet
 Naturvejlederuddannelsen Naturvejledning Danmark

I en årrække har den danske naturvejlederuddannelse taget udgangspunkt i Gregory Batesons læringsteori med fokus på opmærksomhed og direkte naturoplevelser, hvor alle sanser inddrages.

Eksterne kilder/henvisninger 
 Naturvejledere i Danmark
 Naturvejlederuddannelsen på Skovskolen, Københavns Universitet
 Naturvejlederuddannelsen Naturvejledning Danmark

Vejledning
Miljø og samfund
Friluftsliv
Årslev (Faaborg-Midtfyn Kommune)

Årslev er en by på det centrale Fyn syd for Odense med . Den ligger i Faaborg-Midtfyn Kommune og tilhører Region Syddanmark.

Historie 
Årslev (1383 Arsløf) var oprindelig en landsby, senere stationsby.

Landsbyen 

I landsbyfællesskabets tid havde landsbyen 21 gårde, 3 huse med jord og 2 huse uden jord. Driftsformen var trevangsbrug. Landsbyen blev udskiftet 1798.

Stationsbyen 
I 1873 beskrives byen således: "Aarslev med Kirke, Skole og Teglværk". Byen fik jernbaneforbindelse, da Svendborgbanen mellem Odense og Svendborg blev indviet den 12. juli 1876 med station i Årslev.

I 1899 beskrives Årslev således: stationsby med kirke, skole, forsamlingshus (opført 1888), stokke- og piskefabrik, uldspinderi, 3 kalkbrænderier, gæstgiveri, købmandsforretning, jernbane-, telegraf- og telefonstation samt postekspedition.

I 1950 var næringsfordelingen for Årslevs indbyggere: 31 levede af landbrug m.v., 152 af håndværk og industri, 19 af handel og omsætning, 28 af transportvirksomhed, 5 af administration og liberale erhverv, 24 af aldersrente, pension og formue.

Årslev havde 200 indbyggere i 1940, 259 i 1945, 259 i 1950, 366 i 1955, 855 i 1960 og 1.365 indbyggere i 1965.

Omkring 1960 beskrives Årslev således: stationsby, bymæssig bebyggelse med kirke, forskole (opført 1900), skole med bogsamling (oprettet 1881), forsamlingshus, friskole (opført 1906), missionshus (opført 1909), kommunekontor (fra 1955), stadion (anlagt 1943), vandværk (anlagt 1910), cementstøberi, kalkbrænderi, stokkefabrik, maskinsnedkeri, jernbanestation, posthus, telegrafstation og telefoncentral.

Byen havde i 1976 2.212 indbyggere, i 1981 2.569 indbyggere, i 1989 2.923 indbyggere.

Kommunecenter 
Indtil 2007 var Årslev hovedbyen i Årslev Kommune.

Noter

Litteratur 
 Karl-Erik Frandsen: Vang og tægt. Studier over dyrkningssystemer og agrarstrukturer i Danmarks landsbyer 1682-83 (Bygd 1983),
 Henrik Pedersen: De danske Landbrug fremstillet paa Grundlag af Forarbejderne til Christian V.s Matrikel 1688. Udgivet efter hans Død paa Bekostning af Carlsbergfondet (København MCMXXVIII; Reprotryk for Landbohistorisk Selskab, København 1975),
 J.P.Trap: Danmark, 5 udgave, s. 924f

Byer i Faaborg-Midtfyn Kommune
Cheeta

Cheeta er en fiktiv abe, normalt spillet af en chimpanse, som medvirkede i Tarzan-filmene i 1930'erne og 1940'erne.

Tarzan
Berømte aber
Fiktive dyr
Jacques Prévert

Jacques Prévert (født 4. februar 1900, død 11. april 1977) var en fransk surrealistisk digter og manuskriptforfatter. I en årrække arbejdede han sammen med filminstruktøren Marcel Carné. De skabte bl.a. mesterværket Paradisets børn (1945).

Hans ven Joseph Kosma satte musik til en række af Préverts digte og er fortolket af nogle af Frankrigs største sangere og sangerinder, blandt andre Édith Piaf, Yves Montand og Juliette Gréco. Blandt de mest populære sange er ”Les feuilles mortes” (Efterårets blade), "La grasse matinée” (Syvsover-morgenen), “Les bruits de la nuit” (Nattens lyde), ”Chasse à l’enfant” (Jagten på barnet) og ”Rappelle-toi, Barbara” (Husk på det, Barbara).

Serge Gainsbourg har skrevet en hyldestsang til Prévert: ”La chanson de Prévert”.

Eksterne henvisninger 

 

Digtere fra Frankrig
Manuskriptforfattere fra Frankrig
Oxfordbevægelsen

Oxfordbevægelsen () var en højkirkelig bevægelse inden for den anglikanske kirke i 1800-tallet. Bevægelsen var anført af John Henry Newman (Oxford Universitet), der i 1845 konverterede til den romerskkatolske kirke.

Referencer 

Anglikanske kirke
Kirkehistorie
Bevægelsen
Mysselhøj

Mysselhøj, en gravhøj fra oldtiden, beliggende ca. 1 km vest for Gammel Lejre ved Roskilde.

Højen er ikke udgravet.

Gravhøje i Danmark
Lejre Kommunes geografi
Nærsynethed

Nærsynethed (lægelatin: myopia) er en synsforstyrrelse som skyldes at øjets linse fokuserer lyset i et punkt foran nethinden i stedet for på selve nethinden. 

Dette kan skyldes en fejl ved linsen, eller at øjeæblet er længere end normalt. Nærsynethed er normalt arveligt.

Uden briller, kontaktlinser eller andre optiske hjælpemidler kan den nærsynede person ikke se ting ud over en vis afstand skarpt.

Se også 
Langsynethed
Refraktion

Syn
Ente

Enter er fiktive væsner i Tolkiens univers. Enterne ligner meget store levende træer, men kan tale og har hver sin personlighed, afhængigt af hvilken træsort de passer og beskytter. I filmatiseringen af Ringenes Herre møder man enterne første gang i De to Tårne da Merry og Pippin løber ind i Fangorn-skoven. Senere angriber de Isengard da de ser hvad Saruman har gjort ved deres skov. I Kongen vender tilbage ser man kun enterne i starten da Merry og Pippin bliver hentet i det ødelagte Isengard. I bøgerne var det Elverne der mødte Enterne først og lærte dem at tale.

Det antydes i bøgerne, at Enterne er i familie med Huornerne, der er en vildere, mere primal race. Det vides ikke, om en Huorn er et træ, der er blevet mere ente-agtig, eller en Ente, der er blevet mere træ-agtig og vild, om end sidste mulighed er mest sandsynlig.

Referencer 

Ringenes Herre
Træer i fiktion
Elektra

I den græske mytologi er Elektra datter af Klytaimnestra og Agamemnon og søster til Orestes. Hendes skæbne følger broderens og beskrives i Orestien.

Elektra er også navnet på en af de syv plejader.

Personer i græsk mytologi
Nymfer
Robert Kubica

Robert Józef Kubica (født 7. december 1984 i Kraków) er en polsk racerkører. I 2005 vandt han World Series by Renault, og han kørte fra 2006 til 2009 for BMW Sauber i Formel 1. Kubica er den første polak i historien som startede i Formel 1.

Kilder/referencer

Eksterne henvisninger 

 Robert Kubica – Officiel webside
 

Motorsportsfolk
Formel 1-kørere fra Polen
Kapoktræ-slægten

Kapoktræ-slægten (Ceiba) er udbredt med arter i Vestafrika, på Bahamaøerne, i Caribien, Mellem- og Sydamerika samt Sydøstasien. Nylige botaniske undersøgelser viser, at slægten Chorisia skal indordnes i denne slægt, sådan at antallet af arter ligger omkring 20. Det er store stedsegrønne træer med høje grenløse stammer og skærmagtige kroner. Arterne har ofte kraftigt udviklede 'brætrødder'.

Nedenfor nævnes kun den ene art af kapoktræ, som har haft økonomisk betydning i Danmark, nemlig som fyld i madrasser og puder.

Under besættelsen, hvor Danmark var afskåret fra at importere kapok, høstede man nogle steder dunhammer og brugte dette naturmateriale som erstatning for kapok. I dag har kapok fået en renæssance som fyld i økologiske og allergivenlige dyner, puder og madrasser.

 Kapoktræ (Ceiba pentandra).

Noter 

Planteslægter
Katost-familien
Harboøre Tange

Harboøre Tange eller Harboør Tange er en cirka 10 km lang sandtange mellem Limfjorden og Vesterhavet, der går fra Harboøre til Thyborøn i Lemvig Kommune. Tangen er under konstant nedbrydning af vesterhavsstorme og sandvandring, og fra 1870'erne begyndte man derfor at bygge høfder langs kysten for at sikre den. 

På Rønland ligger kemikaliefabrikken Cheminova, som blev berygtet for forurening og nedgravede kemikaliedepoter fra slutningen af 1950'erne og frem til starten af 1960'erne, og senere på stranden ved Høfde 42.

Staten ejer et område på 2.400 ha på Harboøre og Agger Tanger, der blev fredet i 1984 og er beskyttet som fuglebeskyttelsesområde i henhold til Ramsar-konventionen fra EF. 

I vikingetiden var det muligt at sejle fra Limfjorden til Vesterhavet, sandsynligvis ud af Nissum Bredning, men omkring år 1100 sandede passagen til. Ved en stormflod i 1825 brød havet igennem igen og dannede Agger Kanal, der lå lidt nordligere end den nuværende Thyborøn Kanal. Thyborøn Kanal opstod ved en senere stormflod i 1862.

Eksterne kilder/henvisninger 

  Reservatfolder - nr. 56  Naturstyrelsen 16-03-2009
 Miljøministeriet om forureningen ved Høfde 42, (Cheminova)
 Om fredningen på fredninger.dk

Ramsarområder i Danmark
Fredede arealer i Danmark
Lemvig Kommunes geografi
Thyborøn
Margueritruten
Harboøre
Herskerinde

En herskerinde el. dominatrix (fra latin dominatrix = herskerinde) er kvinder som har den dominerende rolle i bondage og disciplin eller sadomasochistisk sexlege, som oftest forkortes BDSM. En herskerinde behøver ikke nødvendigvis dominere en mandlig partner; det kan lige så godt være en kvinde.

Forhold med gammel kvinde/ung mand ses oftere i forhold med en kvindelig dominant end ved "almindelige" seksuelle forhold.

Se også 
 Femdom
 Pro Domina

Bøger 
 Tomi Ungerer: Schutzengel der Hölle, Diogenes 1986, 
 Annick Foucault: Françoise maîtresse, Gallimard 1994, 
 Shawna Kenney: I Was a Teenage Dominatrix: A Memoir, Last Gasp 2002,

Eksterne henvisninger 
 The Dominatrix in Print and Other Media 
 It's a living: Dominatrix  – artikel om professionelle herskerinder 
 "I Was a Teenage Dominatrix"  

BDSM
Kvinder
Tower 42

Tower 42, tidligere kendt som NatWest Tower, er med 183 meter og 42 etager den højeste skyskraber i City of London og den femtehøjeste i London. Den blev oprindeligt bygget for National Westminster Bank, og set ovenfra minder den om bankens logo, tre vinkler arrangeret som en sekskant. Den blev tegnet af Richard Seifert og blev bygget mellem 1971 og 1979 på adressen 25 Old Broad Street. Bygningen åbnede i 1980 og havde da kostet 72 millioner pund. Den var den højeste bygning i Storbritannien, indtil One Canada Square i Docklands stod færdig i 1990.

Skyskrabere
Bygninger, konstruktioner og anlæg i London
City of London
Bnei Akiva

Bnei Akiva er en jødisk, zionistisk ungdomsbevægelse. Bnei Akiva er hebraisk og betyder "Akivas sønner" el. "Akivas børn". Navnet refererer til den berømte Rabbi Akiva (40-135 e.v.t.), der var kendt for sin store humanisme. Rabbi Akiva citeres som regel for at have sagt, at alt, hvad der står i Torah (De Fem Mosebøger), er: "Elsk din næste som dig selv".

Historie 
Det er uklart, hvornår Bnei Akiva oprettedes. Det har været et sted i mellemkrigstiden. Det er imidlertid sikkert, at organisationen har sine rødder i de østeuropæiske jødiske miljøer. Unge jøder var trætte af, at jøder konstant (både under zar-vældet i Rusland og under kommunismen) skulle gøres til syndebukke og blev betragtet som legitime mål for kosakkerne. Disse unge jøder troede på, at det var muligt at genoprette en jødisk stat i Israel, som det havde været en drøm blandt jøder i 2000 år (siden den anden jødiske stat faldt sammen i år 70 e.v.t., da romerne ødelagde Kong Herodes tempel).

Ideologi 
Som det fremgår af den historiske beskrivelse, er Bnei Akiva en ideologisk organisation, der tror på jøders frigørelse fra 2000 års landflygtighed fra det historiske og religiøse hjemland. Særligt for Bnei Akiva (til forskel fra andre jødiske ungdomsorganisationer) er det, at Bnei Akiva kombinerer arbejdet med at opnå målet om et jødisk hjemland med en stærk tro på Gud. Dette udtrykket i Bnei Akivas slogan: "Torah v'avodah" (hebraisk: Torah og arbejde). Arbejde i denne sammenhæng henviser især til hårdt, fysisk arbejde med at opdyrke Israel. Da jøder i det 19. og starten af det 20. århundrede indvandrede i stort tal til Israel, var der nemlig stort set kun ørken i området. En mindre "landbrugsrevolution" var så at sige nødvendig.

Logo 

Bnei Akivas logo består af to tavler (der symboliserer de to stentavler) med de hebraiske bogstaver "Taf" og "ayin" (der står for "Torah v'avodah") i relief. Der ses desuden en høtyv og en le. Disse er symboler for arbejde, jf. afsnittet ovenfor om Bnei Akivas ideologi. Olivenbladene symboliserer fred – den skæbne, Bnei Akiva ønsker skal gælde for Israel og dets naboer.

Størrelse 
Bnei Akiva tæller over 50.000 medlemmer på verdensplan og er således verdens største jødiske ungdomsorganisation. Der findes afdelinger af Bnei Akiva i USA, Canada, Sydamerika, Australien, Sydafrika, i de fleste europæiske lande og også i Israel. Det sidste kan undre, da drømmen om at vende tilbage til det jødiske hjemland ikke har relevans for jøder, der allerede bor der. Imidlertid er Bnei Akivas arbejde i Israel af mere ungdomsorienteret art. Aktiviteterne kan således sammenlignes med spejderklubbers aktiviteter i Danmark.

Bnei Akivas afdeling i Danmark er lille og samarbejder derfor med Bnei Akiva i Malmö, Göteborg, Stockholm og Oslo – i disse byer er afdelingerne heller ikke store.

Aktiviteter 
Bnei Akiva i Danmark ser det som sit mål at oplyse den jødiske ungdom om Israel – men først og fremmest at skabe socialt samvær unge jøder i mellem. Der arrangeres således bl.a. lejre for skandinaviske unge jøder.

Kilder 
 Bnei Akiva World 
 Israel-info
 Bnei Akiva Danmark 

Jødedom
Zionisme
Ungdomsorganisationer
Siddur

Siddur (Hebraisk: סידור) er en jødisk bønnebog. Ordet "siddur" kommer af det hebraiske "seder", der betyder "orden". Således er enhver siddur præget af, at der er orden i rækkefølgen af bønner.

Jødedom
Hebraiske ord og vendinger
Caribbean Football Union

Caribbean Football Union (eller CFU, på spansk: Unión Caribeña de Fútbol) er en sportsorganisation, som repræsenterer tredive nationale fodboldforbund i Caribien, der endvidere er medlemmer af FIFAs regionale konføderation CONCACAF. Den primære funktion er at arrangere turneringer for henholdsvis lands- og klubhold, der samtidig fungerer som kvalifikationsturneringer til CONCACAFs egne turneringer.

Organisationen blev stiftet i 1978 og det administrative hovedsæde ligger siden 2004 hos CONCACAFs præsidentens kontor i Port-of-Spain, Trinidad og Tobago (tidligere i Arouca). Den nuværende præsident for CFU siden 1986 er Jack Austin Warner (fra Trinidad og Tobago), som ligeledes er CONCACAFs præsident.

Organisationens samlede medlemsliste (pr. marts 2007) tæller de nationale fodboldforbund fra nedenstående 30 lande:

1: Fuldgyldigt CFU medlem som kan deltage i CONCACAF Gold Cup, men er ikke tilknyttet FIFA og kan derfor ikke deltage i kvalifikationen til VM i fodbold.
2: Formelt et regionalt fodboldforbund under det franske fodboldforbund (FFF).

CFU turneringer 
CFU har arrangeret Caribbean Cup (også kendt som Digicel Caribbean Cup grundet sponsoraftalen i maj 2004 med mobiltelefonselskabet Digitel) siden 1989 (dengang under navnet Cope Caribe), der samtidig fungerer som kvalifikationsturnering for CONCACAF Gold Cup. Turneringen afholdes nu hvert andet år (i de ulige årstal). De bedste fodboldklubber deltager i CFU Club Championship, som samtidig fungerer som kvalifikationsturnering til CONCACAF Champions' Cup.

Fodboldorganisationer
CFU

CFU har flere betydninger:

 Caribbean Football Union
 Center for Undervisningsmidler
Home Dead

Home Dead er titlen på den tredje EP fra den danske rockgruppe Kashmir, udgivet den 3. april 2001. EP'en er udgivet to år efter studiealbummet The Good Life, og indeholder remix af sange derfra samt gæsteoptræden fra sangerinden Randi Laubek.

Det er den første udgivelse hvor keyboardspiller og guitarist Henrik Lindstrand medvirker, efter han indtrådte i bandet i 2000 efter at have turneret med Kashmir året forinden.

Spor 
 "Undisturbed" – 2:44
 "Home Dead" –
 "The Ghost Of No One" (featuring Randi Laubek) – 5:51
 "Miss You (Slight Return)" – 5:22
 "Just A Phase" – 3:27
 "Mom In Love, Daddy In Space (Opiate Version)" – 5:08
 "Gorgeous (Opiate Version)" – 6:39

Noter

Eksterne henvisninger 
 

Album fra 2001
Kashmir-album